
ΔΗΜΩΝ ΕΛΛΑΔΑΣ
Π Ρ Α Κ Τ Ι Κ Ο

Συνεδρίασης του Διοικητικού Συμβουλίου της Κ.Ε.Δ.Ε.

της 15ης Μαρτίου 2016
Στην Αθήνα σήμερα, 15 Μαρτίου 2016, ημέρα Τρίτη και ώρα 11:00, συνήλθε σε συνεδρίαση το Διοικητικό Συμβούλιο της Κ.Ε.Δ.Ε., ύστερα από πρόσκληση του Προέδρου της, κ. Γεώργιου Πατούλη – Δημάρχου Αμαρουσίου και υπό την προεδρία του. 

Κατά τη συνεδρίαση παρέστησαν οι Δήμαρχοι: Αγγελόπουλος Μιχαήλ Σάμου, Δαμουλάκης Γεράσιμος Μήλου, Δανιηλίδης Συμεών Νεάπολης-Συκεών, Δημαρχόπουλος Χαράλαμπος Ξάνθης, Ζούτσος Αθανάσιος Παλλήνης, Ιωακειμίδης Γιώργος Νίκαιας-Αγ. Ιωάννη Ρέντη, Καραγιάννης Ιωάννης Λαγκαδά, Καστρινός Αλέξης Πηνειού, Καφαντάρης Δημήτρης Πύλου-Νέστορος, Κοιμήσης Απόστολος Αμφιλοχίας, Μελετίου Νικόλαος Ασπροπύργου, Μπίρμπας Δημήτρης Αιγάλεω, Παπαστεργίου Δημήτρης Τρικκαίων, Τζιαχρήστας Δημήτρης Δομοκού, Τζίτζιος Ιωάννης Σιθωνίας, Τσιαντής Δημήτριος Λίμνης Πλαστήρα, Χιονίδης Σάββας Κατερίνης και οι Δημοτικοί Σύμβουλοι: Αποστολόπουλος Γεώργιος Αθηναίων, Κανταράς Αναστάσιος Πολυγύρου, Κοτρωνιάς Γεώργιος Λαμιέων, Λουλουδάκης Αποστόλης Χερσονήσου, Λυμπέρης Ιωάννης Ήλιδας, Μαλούτας Λάζαρος Κοζάνης, Μουράτογλου Ιωάννης Έδεσσας, Μπαρμπάκος Ευάγγελος Καλλιθέας, Σακούτης Νικόλαος Πετρούπολης, Τσιάμης Ιωάννης Ορχομενού, Χιωτάκης Νικόλαος Κηφισιάς.
Απόντες οι Δήμαρχοι: Καμίνης Γιώργος Αθηναίων, Πετρίδης Γεώργιος Κομοτηνής.

Αφού διαπιστώθηκε η απαρτία του Σώματος και γενομένης συζητήσεως, πάρθηκε η παρακάτω απόφαση:

.........................................................................................................................................
Απόφαση 96η
ΘΕΜΑ: 
Πρόγραμμα Κοινωφελούς Εργασίας.

Το Διοικητικό Συμβούλιο της ΚΕΔΕ άκουσε εισήγηση από τον Πρόεδρό του,        κ. Γ. Πατούλη, σχετικά με το νέο πρόγραμμα Κοινωφελούς Εργασίας στους δήμους για το 2016, με βάση τις πρόσφατες ανακοινώσεις του Υπουργείου Εργασίας, το οποίο αναμένεται σε πρώτη φάση να ξεκινήσει στις αρχές Απριλίου σε 17 δήμους-θύλακες υψηλής μακροχρόνιας ανεργίας και σε δεύτερη φάση να επεκταθεί σε άλλους 32, με τελικό σκοπό να καλύψει το σύνολο των δήμων της χώρας.

Η χρονική διάρκεια των νέων προγραμμάτων θα είναι οκτάμηνη και θα ισχύσει το κριτήριο της εντοπιότητας, που αποτελεί και θέση της ΚΕΔΕ.

Για τους 17 πρώτους δήμους στους οποίους θα τρέξει το πρόγραμμα, χρησιμοποιήθηκε συγκεκριμένη μεθοδολογία και δίνεται προτεραιότητα σε Δήμους που συνδυαστικά παρουσιάζουν:

(α)
το ποσοστό ανεργίας που παρουσιάζει κάθε δήμος, το 2011 (έτος απογραφής)
(β)
το μερίδιο της μακροχρόνιας ανεργίας στο σύνολο της ανεργίας, για τα έτη 2011 και 2015
(γ)
την ποσοστιαία μεταβολή της μακροχρόνιας ανεργίας στον κάθε δήμο, το διάστημα 2011 έως και το 2015.

Οι διαφορές των νέων προγραμμάτων από τα προηγούμενα,  αφορούν στα εξής:

α)
Τα Νέα Προγράμματα θα περιλαμβάνουν για τους ωφελούμενους, πλην της Απασχόλησης, Συμβουλευτική, Κατάρτιση και Πιστοποίηση προσόντων.

Η κατάρτιση θα είναι προαιρετική. Θα πραγματοποιείται την τελευταία ημέρα της εβδομάδας. Οι ωφελούμενοι θα μπορούν να επιλέξουν ένα από  τα παρακάτω προγράμματα:

· Πρόγραμμα κατάρτισης στη Τεχνολογία Πληροφοριών και Επικοινωνίας.

· Πρόγραμμα κατάρτισης στην Επιχειρηματικότητα και Κοινωνική Οικονομία.

Η κατάρτιση είναι υποχρεωτική για όλους τους Ωφελούμενους του προγράμματος για τις θεματικές ενότητες «Υγιεινή και ασφάλεια στο χώρο εργασίας», «Τεχνικές ανεύρεσης εργασίας», διάρκειας 20 ωρών.

β)
Οι Επιβλέποντες φορείς (δήμοι κ.α.) θα πρέπει να περιγράψουν τα έργα ή τις υπηρεσίες που θα υλοποιήσουν κατά τη διάρκεια εφαρμογής του προγράμματος και τα οποία θα συμβάλλουν στην βελτίωση των  κοινωνικών υποδομών και υπηρεσιών καθώς και στην αναβάθμιση του φυσικού περιβάλλοντος και στήριξη της τοπικής αγοράς (ανακαίνιση / αναβάθμιση κτιρίων, διαμόρφωση/ συντήρηση χώρων πρασίνου, αθλητικών εγκαταστάσεων κ.α.).

Η δαπάνη που θα προκύψει από τις δράσεις αυτές θα καλύπτεται από το Ταμείο Παρακαταθηκών και Δανείων.
Οι κυριότερες αλλαγές που επέρχονται με την εφαρμογή του νέου θεσμικού πλαισίου είναι οι εξής:

· Η βραδινή εργασία επιτρέπεται αποκλειστικά και μόνο για τους ωφελούμενους που θα κληθούν να στελεχώσουν τις υπηρεσίες Α υποδοχής προσφύγων και μεταναστών.

· Επέκταση προγραμμάτων κοινωφελούς χαρακτήρα για την στελέχωση hot spots.

· Επιτρέπεται η επέκταση της χρονικής διάρκειας των ανωτέρω προγραμμάτων, ειδικά για την στελέχωση των σημείων hot spots παροχής υπηρεσιών Α υποδοχής προσφύγων και μεταναστών με χρηματοδότηση της επιπλέον δαπάνης είτε από τον προϋπολογισμό του ΟΑΕΔ είτε από άλλους εθνικούς είτε από άλλους πόρους.
· Ειδικότερα όσον αφορά ωφελούμενους που απασχολούνται στην καθαριότητα των δήμων, να μην τους ανατίθενται καθήκοντα στην αποκομιδή απορριμμάτων με απορριμματοφόρα οχήματα.

Κατόπιν των ανωτέρω και ύστερα από διαλογική συζήτηση,

Αποφασίζει ομόφωνα

Εμμένει στις πάγιες θέσεις της, δηλαδή το πρόγραμμα Κοινωφελούς Εργασίας να έχει δωδεκάμηνη διάρκεια, να ισχύσει το κριτήριο της εντοπιότητας και να ανοίξει για όλους τους δήμους, πριν την εκπνοή του καλοκαιριού ιδιαίτερα για τους νησιωτικούς και ορεινούς δήμους της χώρας, λόγω των αυξημένων αναγκών.
Προτείνει σε πρώτη φάση στους 17 δήμους να καλυφθούν οι μισές θέσεις και οι υπόλοιπες να κατανεμηθούν κατά προτεραιότητα σε νησιωτικούς και ορεινούς δήμους.
Κατά αυτόν τον τρόπο και οι 17 δήμοι θα έχουν τη δυνατότητα σε μεγαλύτερο χρονικό διάστημα να αξιοποιήσουν πιο αποτελεσματικά τον μεγάλο αριθμό των διαθέσιμων θέσεων, αλλά και οι νησιωτικοί και ορεινοί δήμοι, να καλύψουν άμεσες λειτουργικές τους ανάγκες.

..………………………………………………………………………………………….………
ΓΙΑ ΤΟ ΔΙΟΙΚΗΤΙΚΟ ΣΥΜΒΟΥΛΙΟ

Ο Γενικός Γραμματέας της Κ.Ε.Δ.Ε.

Ιωάννης Μουράτογλου

Δημοτικός Σύμβουλος Έδεσσας

Ο Γενικός Διευθυντής της Κ.Ε.Δ.Ε.

           Ευάγγελος Πάνου
